Секторот за инспекциски надзор во областа на социјалната заштита и заштита на децата при Министерството за труд и социјална политика преку инспекторот Соња Стефановска, со службена легитимација број 28-0010, изврши вонреден инспекциски надзор над субјектот ЈУ Меѓуопштински Центар за социјална работа Прилеп со седиште на ул. Стеван Апостолоски број 17 ,Прилеп, застапуван од ВД Директорот Зоран Малкоски, со Записник број ИП1 16-14 од 29.08.2024 година, ја утврди фактичката состојба и врз основа на член338 од Законот за социјалната заштита („Службен весник на Република Северна Македонија” број 104/2019,146/2019,275/2019, 302/2020, 311/2020, 163/2021, 294/2021, 99/2022, 236/2022 и 65/2023), на ден 06.09.2024 година го донесе следното

**Р Е Ш Е Н И Е**

 Се наредува на Зоран Малкоски, ВД Директор на ЈУМ Центар за социјална работа Прилеп, за отстранување на констатираните недостатоци и неправилности во примената на Законот за социјалната заштита, Законот за семејството („Службен весник на Република Македонија” број 80/92, 09/96, 38/2004, 33/2006, 84/2008, 67/2010, 156/2010, 39/2012, 44/2012, 38/2014, 115/2014, 150/2015, 53/2021 и 199/23), Законот за правда за децата („Службен весник на РСМ” број 66/2024), подзаконските, општите, поединечните и другите акти донесени врз нивна основа, да ги преземе следните мерки во определените рокови:

 1. Овластеното службено лице во Центарот, кој го води Регистарот за примени известувања за деца во ризик, да ги внесува сите податоци за малолетникот сторител на кривично дело или прекршок (до 14 години или над 14 години) и на првата страна во десниот долен агол да го забележува вкупниот број на страници и бројот на страницата, согласно член 26 став 6 од Законот за правда за децата („Службен весник на РСМ” број 66/2024) и член 3 став 3 и член 5 од Правилникот за формата и содржината и начинот на водење на регистарот за примени известувања за деца и малолетници во ризик (,,Службен весник на Република Македонија, број 136/2008).

**Рокот за извршување на изречената инспекциска мерка изнесува 30 дена од приемот на решението и постојано.**

 2. Центарот, односно стручниот тим по донесувањето на планот со мерки и активности за индивидуална работа со детето и родителот односно старателот, да се состанува со родителите или старателите најмалку еднаш месечно, со цел спроведување на планот и непосредно да се увери дали тие можат да водат грижа за детето и дали можат да бидат отстранети причините за неговото однесување и состојбата на ризик и да ги предупредува родителите односно старателите за натамошните последици од несоработувањето со центарот во спроведувањето на мерките на помош и заштита, согласно член 30 став 2 од Законот за правда за децата(„Службен весник на РСМ” број 66/2024).

**Рокот за извршување на изречената инспекциска мерка изнесува 30 дена од приемот на решението и постојано.**

 3. Во предметот на детето во ризик со број Р- 1003/16 од 05.02.2024 година на Н.Н по добиеното Известување бр. 10-16 од 05.02.2024 година од ООУ ,,Јонче Смугрески,, с. Обршани за врсничко насилство врз соученик, водителот на случај да ја продолжи постапката, да изготви план со мерки и активности за индивидуална работа со детето и родителот односно старателот, односно да преземи мерки на помош и заштита на детето во ризик, согласно член 29 од Законот за правда за децата („Службен весник на РСМ” број 66/2024).

**Рокот за извршување на изречената инспекциска мерка изнесува 30 дена од приемот на решението и постојано.**

 4. Субјектот на инспекциски надзор е должен веднаш по истекот на рокот определен за извршување на инспекциската мерка, а најдоцна во рок од три дена, писмено да го извести инспекторите дали се извршени инспекциските мерки, согласно член 334 став 4 од Законот.

 5. Жалбата изјавена против ова решение, не го одлага неговото извршување.

**О б р а з л о ж е н и е**

 Секторот за инспекциски надзор во областа на социјалната заштита и заштита на децата при Министерство за труд и социјална политика врз основа на член 329 став 1 алинеја 1 од Законот за социјалната заштита, преку инспекторот Соња Стефановска со службена легитимација 28-0010, изврши редовен инспекциски надзор на ден 27.08.2024 година во ЈУМ Центар за социјална работа Прилеп, со седиште во Прилеп ул. Стеван Апостолоски број 17 Прилеп, застапуван од ВД Директорот Зоран Малкоски и состави Записник број Уп1 16-14 од 29.08.2024 година, во кој се констатирани недостатоци и неправилности во постапка за деца со ризик и деца сторители на дејствија што со закон се предвидени како кривични дела и прекршоци.  За отстранување на утврдените недостатоци и неправилности изречени се инспекциски мерки и определен е рок за постапување.

Жалбата не го задржува извршувањето на решението согласно член 340 став 2 од Законот.

Врз основа на изнесеното се одлучи како во диспозитивот на ова решение.

**Правна поука:** Против ова решение може да се изјави жалба до Државната комисија за одлучување во втор степен од областа на инспекцискиот надзор и прекршочната постапка во рок од 15 дена од денот на приемот на решението.

Подносителот на жалба плаќа административна такса за жалба во износ од 250,00 денари.

Решено во службените простории на Министерството за труд и социјална политика - Сектор за инспекциски надзор во социјалната заштита и заштита на децата, под број УП1 16-14 од 06.09.2024.

**Инспектор за социјална заштита:**

Соња Стефановска